Mit Täsche und Pèret pflüeg-y mi dur d Lütt. E Lächle uff dr Lippe, s belaschtet mi grad nütt. Vor mr lytt dr Rhy. Auge zue, ych schnuuf yy. Hör mini Stadt, wo pulsiert wie dä Beat. Vrbyy an Schaufänschter wo mi widerspiegle. Ha scho schlächter ussgseh, hütt kasch mi z friede kriege. Gil-Scott Heron im Ohr, är seit «Running». Doch hütt bin-y Flaneur, wos Handy nid mol abnimmt. Mini Uhr, mi Gürtel, ufenander abgstimmt. Mängmol  weiss-y nid ob ych oder die Stadt spinn. Beidi vrmuetlich. Stolz, stur und muetig. Sändebewusst, im Fluetlicht wenns muess syy. Jede Schritt nimm' sie mit. Hör s Gschrey vo dr Möwe. Bi frey wie am Meer, so kann-y mi guet löse. E Bild vo mine Liebschte im Handgepäck. Damit sie mi begleite um die ganzi Wält.